Clover-transaksie kry laaste regmerkie | Netwerk24
Deur Hanlie Stadler 19 Julie 2019 18:01
Clover, bekend vir sy suiwelprodukte, het die groen lig gekry vir 'n oorname transaksie. Foto: Clover
Die Mededingingskommissie het Vrydag aanbeveel dat die verkryging van Clover deur die nuutgestigte Milco goedgekeur word. Die Mededingingstribunaal bekragtig gewoonlik net sodanige aanbevelings.
Milco bestaan onder meer uit International Beer Breweries, 'n filiaal van CBC, IncuBev en die private-ekwiteitsfirma Ploughshare Investments. CBC sal 60% van Clover besit, IncuBev 8%, Ploughshare 11%, die Clover-bestuur 6% en 'n bemagtigingsvennoot 15%.
Die Mededingingskommissie gee toe dat mense weens die samesmelting hul werk kan verloor omdat daar oorvleueling tussen CBC se belange in die land en Clover bestaan.
Die kommissie wys daarop dat Gat Givat Haim (Gat Foods), 'n filiaal van CBC, sap en sapkonsentraat in Suid-Afrika versprei. Daarby beheer Ploughshare Investments vir Coca-Cola Peninsula Beverages, die maatskappy wat Coca-Cola-produkte in die Wes- en Noord-Kaap vervaardig en versprei.
Daarom stel die kommissie sekere voorwaardes. Dit sluit in:
Geen werknemers mag vir 'n sekere tyd afgelê word nie (daar word nie gesê vir hoe lank nie).
'n Aantal nuwe, permanente poste moet binne 'n bepaalde tydperk vanaf die samesmelting geskep word.
'n Fonds vir die heropleiding van werknemers ter waarde van R10 miljoen moet geskep word.
Indien enige nuwe vakatures ontstaan, moet voorkeur gegee word aan mense wat hul werk ná die samesmelting verloor het.
Clover en Milco het tot dié voorwaardes ingestem.
Die bemagtigingsvennoot is op die oomblik nog die Kaapse beleggingsbeheerfirma Brimstone. Brimstone het vroeër aangekondig hy onttrek hom aan die transaksie ná besware deur die pro-Palestynse organisasie Boycott Divestment Sanctions South Africa. Hy het in April gesê hy onderhandel met 'n ander party wat as bemagtigingsvennoot wil intree, maar sedertdien is niks verder gesê nie.
Die goedkeuring deur die Mededingingstribunaal, wat oor die volgende weke verwag word, sal die laaste stap wees voordat Clover denoteer.